ROMÂNIA

JUDEȚUL CLUJ

COMUNA VALEA IERII

CONSILIUL LOCAL

HOTĂRÂRE

privind aprobarea înființării unui depozit permanent pentru material lemnos pe un teren în comuna Valea Ierii, satul Valea Ierii, nr.50 și aprobarea folosinței gratuite a acestui teren de către Ocolul Silvic Muntele Mare SRL

Consiliul Local al comunei Valea Ierii, întrunit în ședința extraordinară din data de 19 noiembrie 2020,

văzând referatul nr.3379/13.11.2020, întocmit de primarul comunei Valea Ierii precum și raportul nr.3380/13.11.2020,

Ținând cont de:

- Hotărârea Guvernului nr. 470/2014 pentru aprobarea Normelor referitoare la proveniența, circulația și comercializarea materialelor lemnoase, la regimul spațiilor de depozitare a materialelor lemnoase și al instalațiilor de prelucrat lemn rotund, precum și a unor măsuri de aplicare a Regulamentului (UE) nr. 995/2010 al Parlamentului European și al Consiliului din 20 octombrie 2010 de stabilire a obligațiilor ce revin operatorilor care introduc pe piață lemn și produse din lemn;

- Ordinul ministrului delegat pentru ape, păduri și piscicultură nr.836/2014, pentru aprobarea condițiilor și a procedurii de emitere, suspendare sau retragere a acordului de distribuire și utilizare a formularelor documentelor cu regim special cu modificările ulterioare;

- Ordinul ministrului delegat pentru ape, păduri și piscicultură nr. 837/2014 pentru aprobarea Metodologiei privind organizarea și funcționarea SUMAL, obligațiile utilizatorilor SUMAL, precum și structura și modalitatea de transmitere a informațiilor standardizate, cu modificările ulterioare,  
 În conformitate cu prevederile art.129, alin.(2), lit.c), alin.(6), lit.a) și art.349 din O.U.G.nr.57/2019, privind Codul administrativ, cu modificările și completările ulterioare,

În temeiul art.196, alin.(1), lit.a) din O.U.G.nr.57/2019, cu modificările și completările ulterioare, privind Codul administrativ,

**H O T Ă R Ă Ş T E :**

**Art.1.** (1) Se aprobă înființarea unui depozit permanent în vederea vânzării de material lemnos către populaţie, pe terenul înscris în inventarul bunurilor care aparțin comunei Valea Ierii la poziția nr.82, inventar aprobat prin Hotărârea Consiliului Local Valea Ierii nr.19/25.04.2019, în suprafață de 500 mp, satul Valea Ierii, nr.50, având o valoare de inventar de 27.406,77 lei.

(2) Acest teren va fi folosit gratuit ca depozit permanent de către Ocolul Silvic Muntele Mare care prestează servicii silvice pentru Comuna Valea Ierii.

Art.2.(1)Termenul pentru care terenul va fi dat în folosință gratuită este de 2 ani.

(2) În cazul începerii/aprobării investiției conform destinației din inventar al terenului, respectiv teren pentru cămin și birouri primărie, contractul va înceta de drept, în baza unui preaviz de 60 de zile.

Art.3. Se aprobă contractul cadru de comodat ce se va încheia între Comuna Valea Ierii , în calitate de proprietar și Ocolul Silvic Muntele Mare SRL, pentru terenul prevăzut la art. 1, conform Anexei la prezenta hotărâre, ce constituie parte integrantă din aceasta.

Art.4. Predarea-primirea materială a bunului se va face de către primar în termen de 15 zile de la data semnării contractului de comodat.

Art. 5. Se împuternicește primarul comunei Valea Ierii să semneze contractul de comodat încheiat cu Ocolul Silvic Muntele Mare SRL.

Art. 6. Ocolul Silvic Muntele Mare SRL poate folosi și dispune de bunul primit în folosință gratuită în condițiile stabilite de lege fără a putea schimba destinația spațiului, conform prevederilor contractului de comodat.

Art. 7. Modalitățile de angajare a răspunderii și sancțiunile pentru neîndeplinirea obligațiilor stabilite în sarcina Ocolului Silvic Muntele Mare SRL sunt prevăzute în contractul de comodat.

Art.8. Prezenta hotărâre va fi afişată şi publicată pentru aducerea ei la cunoştinţă publică şi va fi comunicată în termen legal Instituţiei Prefectului – Judeţul Cluj , Primarului Comunei Valea Ierii și Ocolului Silvic Muntele Mare SRL.

Președinte de ședință, Contrasemnează :

Vasile Pețan Secretar general al comunei,

Nelia-Crenguța Mariș

**Nr.44 din 19.11.2020**

*Prezenta hotărâre a fost adoptată cu respectarea prevederilor legale privind majoritatea de voturi, astfel:9 voturi “pentru” și \_0\_ voturi ”împotrivă”.Consilieri locali prezenţi: 9 din totalul de 9 consilieri locali în funcţie.*